Előterjesztés
Tárgy: A Tengelici Mézeskalács Óvoda és Mini Bölcsőde Pedagógiai Programjának elfogadása
Tisztelt Képviselő-testület!
A Tengelici Mézeskalács Óvoda és Mini Bölcsőde főigazgatója 2026. 09. 8-án nyújtotta be jóváhagyásra intézménye pedagógiai programját.  
A köznevelési intézmények működésére vonatkozó egyik alapvető dokumentum a pedagógiai program, melyről a nemzeti köznevelésről szóló 2011. évi CXC. törvény (a továbbiakban: Nkt.) 26. § (1) bekezdése így rendelkezik: „A nevelő és oktató munka az óvodában, az iskolában, a kollégiumban pedagógiai program szerint folyik. A pedagógiai programot az igazgató a nevelőtestület bevonásával készíti el és a fenntartó hagyja jóvá. A pedagógiai programot nyilvánosságra kell hozni.” 
Az Nkt.83.§ (2) bekezdés g) pontja kimondja:
„A fenntartó
g) jóváhagyja a köznevelési intézmény pedagógus-továbbképzési intézményi programját, tantárgyfelosztását, és az e törvényben meghatározott módon egyetértési jogot gyakorol az intézmény SZMSZ-e, pedagógiai programja, éves munkaterve tekintetében,”
Az Nkt.85. § (1a) bekezdése szerint:
„(1a) A fenntartó a köznevelési intézmény pedagógiai programjához, éves munkatervéhez, valamint SZMSZ-éhez az egyetértését az igazgató általi felterjesztést követő harminc napon belül adja meg.”

A főigazgató a Pedagógiai Program mellékleteként kidolgozta az Óvodai fejlesztő Programot, melyhez a képviselő-testület felé indokokolást is készített, amit az előterjesztéshez csatolok.

Tisztelt Képviselő-testület!

Kérem az előterjesztés megtárgyalását és a határozati javaslat, valamint a pedagógiai program elfogadását.

Tengelic, 2026. szeptember 8. 
                                               
                                                                                           Gáncs István sk.
                                                                                            polgármester

Határozati javaslat
a Tengelici Mézeskalács Óvoda és Mini Bölcsőde Pedagógiai Programjának elfogadásáról

Tengelic Község Önkormányzata Képviselő-testülete egyetért – az előterjesztéshez csatolt –
a Tengelici Mézeskalács Óvoda és Mini Bölcsőde Pedagógiai Programjában foglaltakkal. 

Határidő: Azonnal
Felelős: polgármester


Tisztelt Képviselő-testület!
A Tengelici Mézeskalács Óvoda és Mini Bölcsőde Pedagógiai Programjának felülvizsgálata során szükségessé vált egy önálló, részletes Óvodai Fejlesztő Program kidolgozása és a Pedagógiai Program mellékleteként történő beépítése.
A módosítás jogszabályi háttere:
20/2012. (VIII. 30.) EMMI rendelet
173. § (1) Az óvoda a hátrányos helyzetű gyermekek számára a miniszter által kiadott személyiségfejlesztő, tehetséggondozó, felzárkóztató program szerint óvodai fejlesztő programot szervez. Az óvodai fejlesztő programban az a gyermek vehet részt, aki a Gyvt. 67/A. § alapján, figyelemmel a Gyvt. 161/Q. §-ában foglaltakra hátrányos helyzetűnek minősül
 (2) Az óvodai fejlesztő program keretében – a gyermek igényéhez igazodva – biztosítja az óvoda
a) a gyermek fejlesztésével kapcsolatos pedagógiai feladatokat,
b) a szociális hátrányok enyhítését segítő pedagógiai tevékenységet,
c) az együttműködések kialakítását azokkal a szolgálatokkal, amelyek a gyermekek óvodai nevelése során a szülőket támogatják, és a gyermekek számára szolgáltatásokat biztosítanak.
(2a) A fejlesztő program keretében a pedagógus feladata az (1) bekezdésben foglalt programnak megfeleltethető tevékenységek megvalósítása, így egyéni fejlesztési terv készítése és ennek alapján történő képességfejlesztés, együttműködést támogató, szociális képességeket fejlesztő módszerek alkalmazása a gyermekek nevelésében, a gyermek fejlődését segítő más szakemberekkel történő együttműködés, a gyermekek differenciált, fejlesztő értékelése, a családjaikkal történő rendszeres kapcsolattartás.
(3) Az óvodai fejlesztő program szervezésének feltétele, hogy az adott nevelési évben az óvoda, tagóvoda felvételi körzetében élő, óvodás korú hátrányos helyzetű gyermekeknek korcsoportonként legalább hetven százaléka részt vesz az óvodai nevelésben, továbbá az óvodában, tagóvodában a hátrányos helyzetű gyermekek aránya – tört létszám esetén felfelé kerekítve – eléri a tíz százalékot.
A most elkészített óvodai fejlesztő program ennek a szakmai és dokumentációs követelménynek az intézményi megvalósítását szolgálják.
A Pedagógiai Program módosításának további jelentősége, hogy az óvodai fejlesztő program megléte és tényleges megvalósítása összefügg az érintett pedagógusok esélyteremtési illetményrészre való jogosultságával.
A pedagógusok új életpályájáról szóló 2023. évi LII. törvény (Púétv.) 98. § (5) bekezdése 
(5) Ha a pedagógus, valamint a nevelő-oktató munkát közvetlenül segítő munkakörben foglalkoztatott köznevelési foglalkoztatotti jogviszonyban álló
a) a Kormány rendeletében meghatározott kedvezményezett településen vagy felzárkózó településen lévő köznevelési feladatellátási helyen dolgozik, vagy
b) az a) pont hatálya alá nem tartozó településen dolgozik, és a feladatellátási helyen a hátrányos helyzetű gyermekek, tanulók, vagy a halmozottan hátrányos helyzetű gyermekek, tanulók külön vagy együttesen számított aránya eléri a tíz százalékot, és a pedagógus a nevelési-oktatási intézmények működéséről és a köznevelési intézmények névhasználatáról szóló miniszteri rendeletben meghatározott képességkibontakoztató, integrációs felkészítés vagy óvodai fejlesztő program keretébe tartozó feladatokat lát el,
a havi illetményének pótlék és egyes köznevelési feladatokért járó megbízási díj nélküli összege húsz százalékával (esélyteremtési illetményrész) emelt összegű illetmény illeti meg.
A jogosultság részletes feltételeit a 401/2023. (VIII. 30.) Korm. rendelet szabályozza. 
88.§ (4) Az esélyteremtési illetményrész megállapításának feltétele, hogy a köznevelési foglalkoztatotti jogviszonyban álló a kinevezésében feltüntettek szerint a Púétv. 76. § (1) bekezdése szerinti általános teljes napi munkaidő alapulvételével meghatározott heti munkaidő legalább ötven százalékában teljesítse a Púétv. 98. § (5) bekezdésében meghatározott feltételeket. Ebben az esetben az esélyteremtési illetményrésznek teljes összege jár, a feladatra fordított munkaidő arányától függetlenül.
(5) Az esélyteremtési illetményrész megállapítása szempontjából a Púétv. 98. § (5) bekezdés b) pontja szerinti a gyermek- és tanulólétszámmal, valamint a nevelési-oktatási intézmények működéséről és a köznevelési intézmények névhasználatáról szóló miniszteri rendelet szerinti képességkibontakoztató, illetve integrációs felkészítés vagy óvodai fejlesztő program meglétével kapcsolatos feltételnek a tanév október 1-jén kell fennállnia.
(6) Az esélyteremtési illetményrészre való jogosultság a tanévre, illetve a nevelési évre szól. A tanév szeptember hónapjára járó esélyteremtési illetményrészt legkésőbb a november hónapra járó illetménnyel egyidejűleg visszamenőleg kell kifizetni.
Az Óvodai Fejlesztő Program megvalósítása a meglévő intézményi szakmai erőforrásokra, pedagógiai módszerekre és a mindennapi óvodai nevelésbe integrált fejlesztésre épül, amit tulajdonképpen innovatív intézményünkben a változásokra érzékeny, felkészült pedagóguscsapat eddig is követett, csak most még jobban figyelve az egyéni szükségletekre. 
A központi költségvetés az önkormányzatok által fenntartott óvodákban foglalkoztatottakat megillető esélyteremtési illetményrész és az ahhoz kapcsolódó szociális hozzájárulási adó kifizetéséhez támogatást biztosít.
Az intézményi program jogszabályoknak megfelelő működtetése szakmai és finanszírozási szempontból egyaránt indokolt, ezért kérem módosított Pedagógiai Programunkkal kapcsolatos egyetértésüket.
Tengelic, 2026. 09. 07.
Tisztelettel:
Székely Aranka főigazgató
Tengelici Mézeskalács Óvoda és Mini Bölcsőde



